ಆತ್ಮ ನಿರ್ಭರ್ ಸಿನಿಮಾಗೆ 1,200 ಕಿ.ಮೀ. ಸೈಕಲ್ ತುಳಿದ ಬಾಲಕಿಯೇ ಕಥಾನಾಯಕಿ ಕೊರೊನಾ ಭೀತಿಯಿಂದ ದೇಶದಲ್ಲಿ ಏಕಾಏಕಿಯಾಗಿ ಹೇರಲಾದ ಲಾಕ್ಡೌನ್ನಿಂದ ಲಕ್ಷಾಂತರ ಮಂದಿ ವಲಸೆ ಕಾರ್ಮಿಕರು ಬೀದಿಗೆ ಬಿದ್ದರು. ದಶಕಗಳ ಕಾಲ ದಿನಗೂಲಿಗೆ ಬದುಕು ಸಾಗಿಸುತ್ತಿದ್ದವರನ್ನೆಲ್ಲಾ ಬಿಗಿದ್ದಪ್ಪಿದ್ದ ಮಹಾ ನಗರಗಳು ಇದ್ದಕ್ಕಿದ್ದಂತೆ ಆ ಬಡಜೀವಗಳನ್ನು ಹೊರ ದಬ್ಬಿದವು. ಈ ಅಸಹಾಯಕ ಸ್ಥಿತಿಯಲ್ಲಿ ಬೀದಿಗೆ ಬಿದ್ದು ಹಸಿವಿನ ಜೊತೆಯೇ ಹೆಜ್ಜೆ ಹಾಕಿ ಊರು ಸೇರಿದವರು ಲಕ್ಷಾಂತರ ಮಂದಿ. ಹೀಗೆ ದೆಹಲಿಯ ಬಾಡಿಗೆ ಮನೆ ಮಾಲೀಕನಿಂದ ಹೊರ ದಬ್ಬಲ್ಪಟ್ಟು, ಅನಾರೋಗ್ಯ ಪೀಡಿತ ತಂದೆಯನ್ನು ಹೊತ್ತು ಸೈಕಲ್ನಲ್ಲಿಯೇ 1200 ಕಿ.ಮೀ ದೂರದಲ್ಲಿರುವ ಬಿಹಾರದ ತನ್ನ ಊರು ಸೇರಿದ್ದ 15 ವರ್ಷದ ಬಾಲಕಿ ಜ್ಯೋತಿ ಕುಮಾರಿ, ಇದೀಗ ತನ್ನದೇ ಮರೆಯಲಾಗದ ಕಥೆಗೆ ಕಥಾನಾಯಕಿಯಾಗಲು ಹೊರಟಿದ್ದಾಳೆ. ಹೌದು.. ಬಿಹಾರದ ಧರ್ಬಾಂಗ ನಿವಾಸಿಯಾಗಿರುವ 15 ವರ್ಷದ ದಿಟ್ಟ ಬಾಲಕಿ ಜ್ಯೋತಿ ಕುಮಾರಿ ಆತ್ಮನಿರ್ಭರ ಎಂಬ ತನ್ನದೇ ಕಥೆಯನ್ನಾಧರಿಸಿದ ಚಿತ್ರದಲ್ಲಿ ಬಣ್ಣ ಹಚ್ಚಲು ಸಜ್ಜಾಗಿದ್ದಾಳೆ. ವೀ ಮೇಕ್ ಫಿಲ್ಮ್ಸ್ ಬ್ಯಾನರ್ ಅಡಿಯಲ್ಲಿ ಮೂಡಿಬರುತ್ತಿರುವ ಈ ಚಿತ್ರ. ಜ್ಯೋತಿ ಕುಮಾರಿ ತನ್ನ ಅಸಹಾಯಕ ತಂದೆಯನ್ನು ಹೊತ್ತು 1200 ಕಿ.ಮೀ ದೂರ ಕ್ರಮಿಸಿದ ರೋಚಕ ಕಥೆಯನ್ನು ಎಳೆ ಎಳೆಯಾಗಿ ಹೇಳಲಿದೆ. ಆತ್ಮ ನಿರ್ಭರ ಚಿತ್ರ ಹಿಂದಿ, ಇಂಗ್ಲೀಷ್ ಹಾಗೂ ಮೈಥಿಲಿ ಭಾಷೆಯಲ್ಲಿ ಸಿದ್ಧಗೊಳ್ಳಲಿದ್ದು, ಬೇರೆ ಭಾಷೆಗಳಿಗೂ ಡಬ್ ಆಗಲಿದೆ. ಸಿನಿಮಾದಲ್ಲಿ ಅದರಲ್ಲೂ ತನ್ನದೇ ಕಥೆಯಲ್ಲಿ ನಟಿಸಲಿಕ್ಕೆ ಅವಕಾಶ ಸಿಕ್ಕಿದ್ದು ಬಹಳ ಖುಷಿ ನೀಡಿದೆ ಎನ್ನುತ್ತಾಳೆ ಮುಗ್ಧ ಬಾಲಕಿ ಜ್ಯೋತಿ ಕುಮಾರಿ. ಸೈಕಲ್ನಲ್ಲಿ 1200 ಕಿ.ಮೀ ಸಾಗಿ ಸುದ್ದಿಯಾಗಿದ್ದ ಜ್ಯೋತಿ ಕುಮಾರಿ ಅಂದು ತನ್ನ ಪ್ರಯಾಣದ ಬಗ್ಗೆ ಹೇಳಿಕೊಂಡಿದ್ದು ಹೀಗೆ. ಸೈಕಲ್ ಓಡಿಸುವಾಗ ಯಾವುದಾದರೂ ವಾಹನ ಹಿಂದಿನಿಂದ ಡಿಕ್ಕಿ ಹೊಡೆಯಬಹುದೇನೋ ಅಂತ ಭಯವಾಗ್ತಿತ್ತು. ಆದ್ರೆ ಅದೃಷ್ಟವಶಾತ್ ನಾವು ಸುರಕ್ಷಿತವಾಗಿ ಊರು ಸೇರಿದೆವು. ದೆಹಲಿಯಲ್ಲಿ ನಮ್ಮ ತಂದೆ ಆಟೋ ಓಡಿಸುತ್ತಿದ್ದರು. ಆದ್ರೆ ಲಾಕ್ಡೌನ್ ಬಳಿಕ ಅವರಿಗೆ ಕೆಲಸವಿಲ್ಲದಂತಾಯ್ತು. ಜೊತೆಗೆ ಕಾಲಿಗೆ ಗಾಯವನ್ನೂ ಮಾಡಿಕೊಂಡಿದ್ದರು. ಹಣವಿಲ್ಲದೇ ಮನೆಬಾಡಿಗೆ ಕಟ್ಟಲು ಆಗ್ತಿರಲಿಲ್ಲ. ಮಾಲೀಕ ಬಾಡಿಗೆ ಕಟ್ಟಿ ಇಲ್ಲವೇ ಮನೆ ಖಾಲಿ ಮಾಡಿ ಎಂದು ಒತ್ತಾಯಿಸುತ್ತಿದ್ದರು. ವಾಪಸ್ ಊರಿಗೆ ಮರಳಲೂ ನಮಗೆ ಯಾರೂ ಸಹಾಯ ಮಾಡ್ತಿರಲಿಲ್ಲ. ಅಲ್ಲದೇ, ನಮ್ಮನ್ನ ಊರಿಗೆ ತಲುಪಿಸಲು ಟ್ರಕ್ ಡ್ರೈವರ್ ಒಬ್ಬರು 6 ಸಾವಿರ ರೂಪಾಯಿ ಕೇಳಿದ್ರು. ಅಷ್ಟು ಹಣವಿಲ್ಲದ ಕಾರಣ ಸೈಕಲ್ ಖರೀದಿಸಿ ಊರಿಗೆ ಪ್ರಯಾಣ ಆರಂಭಿಸಿದೆವು. ನಾವು ದೆಹಲಿಯಿಂದ ಹೊರಡುವಾಗ ನಮ್ಮ ಬಳಿ ಇದ್ದದ್ದು 600 ರೂಪಾಯಿ ಮಾತ್ರ. ಹಗಲುರಾತ್ರಿ ಎನ್ನದೇ ಸೈಕಲ್ ಪ್ರಯಾಣ ಮುಂದುವರಿಯುತ್ತಿತ್ತು. ರಾತ್ರಿ ವೇಳೆ ಪೆಟ್ರೋಲ್ ಬಂಕ್ ಬಳಿ 23 ಗಂಟೆ ವಿಶ್ರಾಂತಿ ಪಡೆಯುತ್ತಿದ್ದೆವು. ಹೆಚ್ಚಾಗಿ ಪರಿಹಾರ ಶಿಬಿರಗಳಲ್ಲಿ ಮತ್ತು ದಾರಿಯಲ್ಲಿ ಕೆಲವರು ನೀಡುವ ಆಹಾರವನ್ನು ಸೇವಿಸುತ್ತಿದ್ದೆವು ಅಂತ ಜ್ಯೋತಿ ಲಾಕ್ಡೌನ್ನಲ್ಲಿ ಅನುಭವಿಸಿದ ಕಷ್ಟಗಳನ್ನು ಹೇಳಿಕೊಂಡಿದ್ದರು.